ฟิทช์คงเครดิต แคปปิตอล ที่ ‘RSS2(tha)’
ฟิทช์คงเครดิต&nbsp; แคปปิตอล แอดไวเซอรี่ เซอร์วิสเซส (ประเทศไทย) ที่ &#8216;RSS2(tha)&#8217;
8 ต.ค. 2553

ฟิทช์คงเครดิต  แคปปิตอล แอดไวเซอรี่ เซอร์วิสเซส (ประเทศไทย) ที่ ‘RSS2(tha)’ 
บริษัท ฟิทช์ เรทติ้งส์ (ประเทศไทย)ประกาศคงอันดับผู้ให้บริการเรียกเก็บหนี้ (servicers rating) ของบริษัท แคปปิตอล แอดไวเซอรี่ เซอร์วิสเซส (ประเทศไทย) หรือ CAS ที่ ‘RSS2(tha)’  การประกาศคงอันดับผู้ให้บริการเรียกเก็บหนี้ดังกล่าว อยู่บนพื้นฐานของความสามารถในการเรียกเก็บหนี้ที่แข็งแกร่งของ CAS ซึ่งมีปัจจัยสนับสนุนจากการที่ CAS ยังสามารถรักษาทีมผู้บริหารและพนักงานที่สำคัญส่วนใหญ่ไว้ได้และมีทีมผู้บริหารระดับสูงและระดับกลางที่มีประสบการณ์ในการทำงานสูง รวมถึงการมีระบบคอมพิวเตอร์ในการเรียกเก็บหนี้ที่มีประสิทธิภาพสูง   
นอกจากนี้ CAS ยังสามารถแสดงให้เห็นถึงผลงานที่ดีอย่างต่อเนื่องในการบริหารจัดการและการเรียกเก็บหนี้กลุ่มลูกหนี้ด้อยคุณภาพประเภทสินเชื่อเพื่อที่อยู่อาศัย   ในขณะที่แนวโน้มของ CAS ในการได้ลูกค้ารายใหม่สำหรับบริการเรียกเก็บหนี้ยังคงมีไม่สูงนัก (CAS ไม่มีกลุ่มลูกหนี้ด้อยคุณภาพเพิ่มเติมตั้งแต่ครึ่งปีหลังของปี 2551) รวมทั้งบริษัทมีอัตราการลาออกของพนักงานในส่วนบริหารสินทรัพย์เพิ่มขึ้นในปี 2552  ปัจจัยลบดังกล่าวได้ถูกทดแทนโดยการปรับตัวที่ดีขึ้นในส่วนของการควบคุมความเสี่ยง เนื่องจากการมีส่วนร่วมที่เพิ่มขึ้นของพนักงานของ CAS ในกระบวนการบริหารความเสี่ยงและการตรวจสอบภายใน  นอกจากนี้ ฐานะทางการเงินของ CAS ในปัจจุบันและนโยบายในการลดต้นทุนอย่างต่อเนื่อง คาดว่าจะสามารถช่วยรองรับบริษัทในช่วงธุรกิจชะลอตัวใน 12 เดือนข้างหน้าได้ 
CAS ยังคงมีปัจจัยเสี่ยงที่สำคัญ ซึ่งรวมถึงความไม่แน่นอนในการที่จะได้รับมอบหมายต่อในการให้บริการเรียกเก็บหนี้ของกลุ่มลูกหนี้ด้อยคุณภาพของบริษัทที่เกี่ยวข้องกับบริษัท เลแมน บราเดอร์ส (Lehman) ซึ่งรายได้ค่าบริการส่วนใหญ่ของ CAS ได้มาจากการให้บริการกลุ่มลูกหนี้ด้อยคุณภาพดังกล่าว และความสามารถของ CAS ในหาลูกค้ารายใหม่สำหรับให้บริการเรียกเก็บหนี้    ในปัจจุบัน CAS ยังให้บริการเรียกเก็บหนี้กลุ่มลูกหนี้ด้อยคุณภาพของบริษัทที่เกี่ยวข้องกับ Lehman อย่างต่อเนื่อง ซึ่งกลุ่มลูกหนี้ด้อยคุณภาพดังกล่าวอยู่ระหว่างกระบวนการการซื้อขาย  
ฟิทช์มองว่ามีความเป็นได้สูงที่ CAS จะได้รับมอบหมายให้เรียกเก็บหนี้กลุ่มลูกหนี้ด้อยคุณภาพดังกล่าวต่อ ถึงแม้ว่ากลุ่มลูกหนี้จะถูกขายออกไป เนื่องจาก CAS มีความชำนาญในการเรียกเก็บหนี้และมีความคุ้นเคยกับกลุ่มลูกหนี้เป็นอย่างดี  นอกจากนี้ จำนวนผู้ให้บริการเรียกเก็บหนี้ในประเทศไทยยังมีค่อนข้างน้อย อย่างไรก็ตาม หากในที่สุด  CAS ไม่ได้รับมอบหมายให้เรียกเก็บหนี้กลุ่มลูกหนี้ด้อยคุณภาพดังกล่าวต่อและไม่สามารถหาธุรกิจใหม่มาทดแทนได้  ปัจจัยดังกล่าวอาจส่งผลลบต่ออันดับผู้ให้บริการเรียกเก็บหนี้ของบริษัท